11 Balateli ba Jesu ba ne ba lokela ho tlohella boikhohomoso le khethollo e le hore ba finyelle mosebetsi oa bona. Pele Jesu a e-ea leholimong, o ile a ba fa mosebetsi oa ho bolela ka ’Muso “Judea le Samaria kaofela le ho isa karolong e hōle-hōle ea lefatše.” (Lik. 1:8) Hangata Jesu o ne a ba rupella ho etsa mosebetsi ona ka ho ba bontša makhabane a batho bao e seng Bajuda e le hore ba tle ba bolelle batho ba lichaba tsohle litaba tse molemo. Mohlala, o ile a babatsa molaoli oa lebotho eo e neng e se Mojuda ka hore o na le tumelo e matla. (Mat. 8:5-10) Ha Jesu a le motseng oa habo oa Nazaretha, o ile a re Jehova o rata le batho bao e seng Bajuda joaloka mohlolohali oa Mofoenisia oa Sarepta le Naamane molepera oa Moasyria. (Luka 4:25-27) Jesu ha aa ka a ruta mosali oa Mosamaria feela empa o ile a qeta matsatsi a mabeli a le toropong ea Samaria hobane batho ba moo ba ne ba rata molaetsa oa hae.—Joh. 4:21-24, 40.